CELEX: 62017TN0013
Language: et
Date: 2017-01-12 00:00:00
Title: Kohtuasi T-13/17: 12. jaanuaril 2017 esitatud hagi – Europa Terra Nostra versus parlament

27.2.2017   
            
            
               ET
            
            
               Euroopa Liidu Teataja
            
            
               C 63/40
            
         12. jaanuaril 2017 esitatud hagi – Europa Terra Nostra versus parlament
   (Kohtuasi T-13/17)
   (2017/C 063/53)
   Kohtumenetluse keel: saksa
   
      Pooled
   
   
      Hageja: Europa Terra Nostra e.V. (Berliin, Saksamaa) (esindaja: advokaat P. Richter)
   
      Kostja: Euroopa Parlament
   
      Nõuded
   
   Hageja palub Üldkohtul:
   
               —
            
            
               tühistada kostja 12. detsembri 2016. aasta otsuse (nr FINS-2017-30) artikkel I.4.1, mis käsitleb eelmaksete vähendamist 33 %-le kindlaksmääratud maksimumsummast, ning korraldus tagatise andmise kohta;
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hagi põhjenduseks esitab hageja kaks väidet.
   
               1.
            
            
               Esimene väide: rikutud on aluslepinguid ja nende rakendamisel kohaldatavaid õigusnorme
               
                           —
                        
                        
                           Hageja väidab, et määruse (EL, Euratom) nr 966/2012 (1) artikli 134 lõike 2 ning delegeeritud määruse (EL) nr 1268/2012 (2) artikli 206 lõike 1 kohaselt ei või väikese väärtusega finantsabi puhul nõuda mingit tagatist.
                        
                     
                           —
                        
                        
                           Peale selle puudub kostjal tagatise suhtes huvi, kuna ühenduse „Alliance for Peace and Freedom“ (edaspidi „APF“) vastu suunatud kontrollitaotlus on täiesti sisutu ja ilmselgelt põhjendamatu.
                        
                     
                           —
                        
                        
                           Lisaks venitas kostja APF suhtes algatatud kontrollimenetlust tahtlikult pool aastat, millega tekitas ise väidetava tagatisvajaduse.
                        
                     
                           —
                        
                        
                           Samuti osutusid meetmed ebaproportsionaalseks, kuna hagejal ei ole võimalik tagatist anda ja teda ähvardab finantstoetuse äravõtmisega majanduslik häving, millega kaasneb poliitilise konkurentsi moonutamine. Sellega riivatakse oluliselt hageja põhiõigusi sõna- ja ühinemisvabadusele (Euroopa põhiõiguste harta artiklid 11 ja 12).
                        
                     
         
               2.
            
            
               Teine väide: võimu kuritarvitamine
               Hageja väidab ka, et kostja on kuritarvitanud võimu. Ta leiab, et kostja meetmed kujutavad endast puhtalt poliitilise ajendiga manöövrit, et võtta ebasobivalt poliitiliselt parteilt ja sellega seotud sihtasutuselt finantstoetus ning sellega manipuleerida liidus poliitilist konkurentsi.
            
         
      (1)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega muudetakse nõukogu määrust (EÜ, Euratom) nr 1605/2002 (ELT 2012, L 298, lk 1).
   
      (2)  Komisjoni 29. oktoobri 2012. aasta delegeeritud määrus (EL) nr 1268/2012, mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju (ELT 2012, L 362, lk 1).